**Wan dät Telefonierjen neen Spoas moor moaket**

fon Karlheinz Harms, seeltersk fon Christa Hinrichs un Ingeborg Remmers

Two näie Jole foar dän Woain moasten heer. Ju Telefonnummer fon ju Billich-Wierkstede inne Stääd waas läip loang, un ju Oard un Wieze tou balen an´t uur Eende fon ju Laitenge waas een bitje uungewoond. Ätter sien Unnerloagen moasten do Jole deer weze, iek skuul man een Tied oumoakje. Of hie nit ieuwen ätterkiekje moate, of do Jole wukkelk ap´t Leger liegen, fräigede iek him, uumdät iek nit uumsunst kume wüül. Man as hie mie ferkloarje diede, dät hie in ju Firmenzentrale in Nürnberg siet, wier aal Anroupere waistjuurd wuden, häbe iek min Herer wier aplaid un bleeuw ljauer bie mien oolde Wierkstede.

Een poor Dege leter kreech iek touhuus aan Anroup fon een nätte Doame. Ju ferkloorde mie, dät man sik bie mien Kroankenkasse uum mien persönelke Foarsuurge grote Suurgen moakje diede. Toufällich hied ju een Super-Bod uur een Kroankenfersekerenge mäd dubbeld uun träiedubbeld Kroankenhuus-Degejäild foarläzen. Dät kloang so goud, dät iek mie al in´t Kroankenhuus saach. Mäd ferstukede Knoken kuud iek mie in´t Läzen een gouldene Noze fertjoonje. Iek kwaad tou dät fjuuntelke Wieuwmoanske, dät iek nu bie hier foarbiekume kude un mie ju Oumoakenge truchleze wüül. Dan kuud iek uk fluks unnerskrieuwe. Man deer wüül ju niks fon wiete. Ju oarbaidede goar nit bie, man bloot in Nome fon ju Kroankenkasse un hiere Büro waas uk nit in´t Seelterlound, man in Wolfsburg. Unnerskrieuwe bruukte iek niks, iek skuul bloot kwede, dät iek aal fersteen hiede un ienfersteen waas. Of ju wiste, wät Skooijeräi is, häbe iek hier noch fräiget, man ju Ontwoud bleeuw ze mie skeeldich.

Noch läpper is dät, wan man mäd aan Automoat bale mout. Läästens hied uus näie Computer sien Lunen. As iek ju Nummer fon dän Elektromäärked ienroat hiede, mäldede sik bie dän Köpertjoonst een kunsilke Stämme: „Häbe jie een Froage tou Fernsehen of Radio, dan kwedet luud ´Een`. Wollen jie wät uur Waaskmaskienen of Geskierspäiler wiete, dan kwede jie ´Two`. Rakt dät bie jou een Problem mäd Telefon, Handy of Computer, dan kwede jie ´Tjo`“.

„Tjo, jee tjo“, skjoot mie dät ruut.

Ju Fräigeräi geen färe.

„ Wan sik dät bie jou Computer uum een Hardware-Failer hondelt, kwede jie luut ´Een`. Bie Software-Probleme kwede jie ´Two`. Betjoonje jie him ferkierd, dan kwede jie ´Tjo`“. „Hied iek anrupen, wan iek dät wisde?“, kwaad iek so foar mie wai. „Angoawe jäldt nit“, kwaad dät ättermoakede Moanske deer an´t Telefon, „Lai ap un fersäik dät noch insen fon foare!“

Fon wegen! Iek häbe dän Computer snappet un in dän Elektromäärked ap ju Töneboank stoalt. „Goude Mon“, kwaad iek tou dän eensigen Ferkoper, die nit appe Flucht waas, „dän Apperoat häbe iek hier knulääst eerste koopet un nu is hie al stukken. Iek moate bloot wiete, wo iek deeran bän: Wädt die wier tougjuchte moaket, dan kwedet luud `Een´, wädt hie juun aan näien uuttuusket, dan kwede jie `Two´. Man kriege iek mien Jäild tourääch, dan kwede jie `Tjo´ un iek bän toumoal wier wäge!“

Deer gung daach niks uur een persönelke Uutsproake!

*Ut: Egentlik heel up Stee. Literarisch Texten ut Oostfreesland. Aurich 2013, S. 72–73.*

Woude:

*Jole –* Reifen*; Wierkstede* – Werkstatt; *läip* – schlimm; hier: sehr; *Super-Bod* – Super-Angebot; *Kroankenfersekerenge –* Krankenversicherung; *mäd* *ferstukede Knoken* – mit verstauchten Knochen; *gau* – schnell; *Skooijeräi* – Betrug; *Köpertjoonst* – Kundendienst; *kunsilke* – künstliche; *Töneboank* – Ladentisch, Verkaufstresen; *knulääst* – kürzlich, neulich; *stukken* – kaputt